Militær maktkamp i Burkina Faso
Oberstløytnant Isaac Zida kunngjorde via radiostasjonen Omega at han tar over som statsoverhode i Burkina Faso lørdag morgen. Dermed kupper han tilsynelatende makten fra forsvarssjef Honore Traore, som utropte seg selv til president dagen før. Kunngjøringen fra Zida, som er forsvarssjefens nestkommanderende, kom like etter at det ble meldt om kraftig skyting ved presidentpalasset i Ouagadougou i morgentimene lørdag.Hæren grep makten da Compaore ga seg i kjølvannet av folkelige massedemonstrasjoner mot presidentens forsøk på å endre grunnloven for å bli sittende enda lenger med makten. I vakuumet som har oppstått i det vestafrikanske landet, ser det ut som to militære fraksjoner står klare til å kjempe om kontrollen. - Fra i dag av overtar jeg ansvaret for overgangen og rollen som statsoverhode, sa Zida i en uttalelse som han leste opp i fjernsynsstudioet til BF1 lørdag.Mange av de titalls tusen demonstrantene som fylte Ouagadougou fredag, avviste generalens maktovertakelse fordi de mener han står Compaore for nær. En gruppe unge offiserer med Zida i spissen utnyttet demonstrantenes sinne og var snare med å utfordre Traores myndighet allerede fredag da de innførte portforbud og stenging av grenser. Zida leder et regiment i presidentgarden, som er landets best trente og utstyrte væpnede styrke. En fransk diplomatkilde sier lørdag til nyhetsbyrået AFP at Compaore fortsatt befinner seg i landet. Han har imidlertid bedt om å få søke tilflukt i Frankrike og satt kursen for grensen til Ghana.Den styrtede presidenten var en nær alliert av USA og den tidligere kolonimakten Frankrike. Burkina Faso er blant verdens fattigste nasjoner, men landet har posisjonert seg som en megler i regionale kriser. Det er også en viktig alliert i vestlige operasjoner mot opprørsgrupper i Vest-Afrika. - Jeg ber den regionale vestafrikanske blokken ECOWAS og det internasjonale samfunnet om å vise forståelse og støtte de nye myndighetene, sa Zida i meldingen som ble lest opp på radioen lørdag morgenUtviklingen i Burkina Faso kommer til å følges nøye av andre stater i Vest- og Sentral-Afrika, hvor en rekke aldrende ledere nærmer seg grensen for hvor lenge grunnloven tillater dem å styre. I en uttalelse fredag oppfordret EU om at folket i Burkina Faso selv får avgjøre hvem som skal styre landet - Alle løsninger må være resultat av bred konsensus og respekt for grunnloven, sier en EU-talsmann.Etter at demonstrantene satte fyr på nasjonalforsamlingen og stormet den statlige TV-stasjonen torsdag, rykket hæren inn og kunngjorde at både nasjonalforsamling og regjering var oppløst. President Compaore nektet først å trekke seg, men gikk med på å skrinlegge grunnlovsforslaget. Det roet verken folket eller hæren, og fredag ga han seg.
Burkina Fasos væpnede styrker strides om hvem som hersker i landet etter at president Blaise Compaore ga seg etter 27 år ved makten.